CELEX: 32010D0015(01)
Language: el
Date: 2010-09-21 00:00:00
Title: 2010/574/ΕΕ: Απόφαση της Ευρωπαϊκής Κεντρικής Τράπεζας, της 21ης Σεπτεμβρίου 2010 , σχετικά με τη διαχείριση δανείων του ΕΤΧΣ προς κράτη μέλη με νόμισμα το ευρώ (ΕΚΤ/2010/15)

28.9.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 253/58
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 21ης Σεπτεμβρίου 2010
   σχετικά με τη διαχείριση δανείων του ΕΤΧΣ προς κράτη μέλη με νόμισμα το ευρώ
   (ΕΚΤ/2010/15)
   (2010/574/ΕΕ)
   Η ΕΚΤΕΛΕΣΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως τα άρθρα 17 και 21,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 17 του καταστατικού του ΕΣΚΤ, για τη διεξαγωγή των εργασιών της η Ευρωπαϊκή Κεντρική Τράπεζα (ΕΚΤ) μπορεί να ανοίγει λογαριασμούς υπέρ πιστωτικών ιδρυμάτων, δημόσιων οργανισμών και άλλων φορέων της αγοράς.
            
         
               (2)
            
            
               Σύμφωνα με το άρθρο 21.1 και 21.2 του καταστατικού του ΕΣΚΤ, η ΕΚΤ μπορεί να ενεργεί ως δημοσιονομικός αντιπρόσωπος θεσμικών και λοιπών οργάνων ή οργανισμών της Ένωσης, κεντρικών διοικήσεων, περιφερειακών, τοπικών ή άλλων δημόσιων αρχών, άλλων οργανισμών δημοσίου δικαίου ή δημόσιων επιχειρήσεων των κρατών μελών.
            
         
               (3)
            
            
               Γίνεται μνεία της συμφωνίας-πλαίσιο για το ΕΤΧΣ μεταξύ των κρατών μελών με νόμισμα το ευρώ και του European Financial Stability Facility, Société Anonyme (Ευρωπαϊκό Ταμείο Χρηματοπιστωτικής Σταθερότητας, εφεξής το «ΕΤΧΣ»), που αποτελεί συσταθείσα στο Λουξεμβούργο ανώνυμη εταιρεία με μετόχους τα κράτη μέλη με νόμισμα το ευρώ. Η συμφωνία-πλαίσιο για το ΕΤΧΣ τέθηκε σε ισχύ και κατέστη δεσμευτική στις 4 Αυγούστου 2010.
            
         
               (4)
            
            
               Βάσει της συμφωνίας-πλαίσιο για το ΕΤΧΣ και σύμφωνα με τον εσωτερικό κανονισμό του ΕΤΧΣ, το τελευταίο παρέχει χρηματοδότηση με τη μορφή συμφωνιών δανειακής διευκόλυνσης (εφεξής οι «συμφωνίες δανειακής διευκόλυνσης») σε κράτη μέλη με νόμισμα το ευρώ που αντιμετωπίζουν οικονομικές δυσκολίες και έχουν συνάψει με την Ευρωπαϊκή Επιτροπή μνημόνιο συνεννόησης το οποίο θέτει συγκεκριμένες προϋποθέσεις ως προς την εφαρμοστέα πολιτική τους.
            
         
               (5)
            
            
               Το άρθρο 3 παράγραφος 5 της συμφωνίας-πλαίσιο για το ΕΤΧΣ ορίζει ότι η εκταμίευση του δανείου που χορηγείται από το ΕΤΧΣ σε κράτος μέλος με νόμισμα το ευρώ πραγματοποιείται μέσω των λογαριασμών του ΕΤΧΣ και του οικείου κράτους μέλους δανειολήπτη, οι οποίοι έχουν ανοιχθεί στην ΕΚΤ για τους σκοπούς της συμφωνίας δανειακής διευκόλυνσης. Σύμφωνα με το άρθρο 12 παράγραφος 2 της συμφωνίας-πλαίσιο για το ΕΤΧΣ, το τελευταίο μπορεί να αναθέσει στην ΕΚΤ να ενεργεί ως αντιπρόσωπος πληρωμών του και να τηρεί τους τραπεζικούς λογαριασμούς και λογαριασμούς τίτλων αυτού.
            
         
               (6)
            
            
               Είναι απαραίτητο να θεσπιστούν διατάξεις σχετικά με το λογαριασμό μετρητών του ΕΤΧΣ που θα ανοιχθεί στην ΕΚΤ για την εκτέλεση των συμφωνιών δανειακής διευκόλυνσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Άνοιγμα λογαριασμού μετρητών
   Σύμφωνα με τη συμφωνία-πλαίσιο για το ΕΤΧΣ και σε σχέση με τις συμφωνίες δανειακής διευκόλυνσης, η ΕΚΤ ανοίγει λογαριασμό μετρητών στο όνομα του ΕΤΧΣ.
   Άρθρο 2
   Αποδοχή πληρωμών στο πλαίσιο του λογαριασμού μετρητών
   Η ΕΚΤ αποδέχεται μόνο πληρωμές πραγματοποιούμενες από ή προς το λογαριασμό μετρητών που έχει ανοιχθεί στο όνομα του ΕΤΧΣ, εφόσον οι εν λόγω πληρωμές απορρέουν από τις συμφωνίες δανειακής διευκόλυνσης.
   Άρθρο 3
   Αποδοχή οδηγιών και διαχείριση του λογαριασμού μετρητών
   Σε σχέση με τον λογαριασμό μετρητών που έχει ανοιχθεί στο όνομα του ΕΤΧΣ η ΕΚΤ αποδέχεται μόνο οδηγίες είτε του ΕΤΧΣ είτε αντιπροσώπου που ενδεχομένως ορίζει το τελευταίο βάσει της συμφωνίας-πλαίσιο για το ΕΤΧΣ και ενεργεί βάσει αυτών. Εάν έχει οριστεί αντιπρόσωπος και το ΕΤΧΣ έχει ζητήσει από την ΕΚΤ να αποδεχθεί τον εν λόγω αντιπρόσωπο, ο τελευταίος ενεργεί αναφορικά με τις ακόλουθες δραστηριότητες: α) παροχή οδηγιών σε σχέση με το λογαριασμό μετρητών που έχει ανοιχθεί στο όνομα του ΕΤΧΣ και β) διαχείριση του εν λόγω λογαριασμού κατ’ αποκλειστικότητα και σε μόνιμη βάση.
   Άρθρο 4
   Υπόλοιπο του λογαριασμού μετρητών
   Κανένα ποσό δεν παραμένει σε πίστωση του λογαριασμού μετρητών που έχει ανοιχθεί στο όνομα του ΕΤΧΣ κατόπιν της πραγματοποίησης πληρωμών σε σχέση με συμφωνίες δανειακής διευκόλυνσης, κανένα δε ποσό δεν μεταφέρεται στον εν λόγω λογαριασμό μετρητών πριν από την ημέρα κατά την οποία πρέπει να πραγματοποιηθούν πληρωμές σε σχέση με συμφωνίες δανειακής διευκόλυνσης. Ουδέποτε παραμένουν ποσά σε χρέωση του λογαριασμού μετρητών που έχει ανοιχθεί στο όνομα του ΕΤΧΣ. Ως εκ τούτου, από το λογαριασμό μετρητών που έχει ανοιχθεί στο όνομα του ΕΤΧΣ δεν πραγματοποιούνται πληρωμές πέραν των ποσών που παραμένουν σε πίστωση του εν λόγω λογαριασμού.
   Άρθρο 5
   Τόκοι
   Με την επιφύλαξη του άρθρου 4 ανωτέρω, σε περίπτωση παραμονής ποσού σε πίστωση του λογαριασμού μετρητών που έχει ανοιχθεί στο όνομα του ΕΤΧΣ για διάρκεια μίας ημέρας, η ΕΚΤ καταβάλλει ποσό τόκων επί του οικείου υπολοίπου υπολογιζόμενο με εφαρμογή επιτοκίου ανάλογου του επιτοκίου της διευκόλυνσης αποδοχής καταθέσεων που εφαρμόζει η ΕΚΤ, βάσει του πραγματικού αριθμού ημερών και του έτους των 360 ημερών. Τα ποσά των τόκων που καταβάλλει η ΕΚΤ στον λογαριασμό μετρητών δεν επηρεάζονται από το άρθρο 2.
   Άρθρο 6
   Έναρξη ισχύος
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Φρανκφούρτη, 21 Σεπτεμβρίου 2010.
      
         
            Ο Πρόεδρος της ΕΚΤ
         
         Jean-Claude TRICHET